Um fjórar komma þrjár milljónir rúmmetra af jarðgasi hafa verið brenndar út í andrúmsloftið í Rússlandi síðustu daga, að því er fram kemur í úttekt orkueftirlitsstofnunar sem lekið var til breska ríkisútvarpsins. Gasið hefði venjulega verið selt til Þýskalands, þar sem orkuverð fer síhækkandi eins og víðar um Evrópu.
Orkuverið er skammt frá landamærum Rússlands að Finnlandi og vinnur svokallað fljótandi jarðgas. Frá Finnlandi sást gríðarstór logi sem hefur brunnið nær sleitulaust síðan fyrr í sumar. Breska ríkisútvarpið hefur undir höndum úttekt frá orkueftirlitsstofnunininni Rystad Energy, sem sýnir eldinn á gervihnattamyndum. Samkvæmt mælingum stofnunarinnar eru brenndar um fjórar komma þrjár milljónir rúmmetra af jarðgasi í orkuverinu, að verðmæti um einn komma fjórir milljarðar íslenskra króna, á hverjum degi. Vísindamenn óttast umhverfisáhrifin af þeim koltvísýringi sem losnar við brunann. Að brenna gasi er eðlilegt við vinnslu fljótandi jarðgass, en þó yfirleitt í mjög litlu magni. Umfang þessa bruna er talið vera án fordæma.
Gasið hefði undir eðlilegum kringumstæðum líklega verið flutt um Nordstream-leiðsluna til Þýskalands, en gasflæðið hefur verið lítið sem ekkert síðan um miðjan júlí, þegar Rússar hófu að skerða gasið vegna viðskiptaþvingana Evrópuríkja. Talið er að Rússar brenni gasið, þar sem þeim takist ekki að selja það.
Orkuverð hefur rokið upp undanfarið í Evrópu, eftir að Evrópusambandið ákvað að draga úr gaskaupum af Rússum. Stjórnmálaskýrendur telja Rússa nota orku sem vopn gegn Evrópuríkjum, sem hafi stutt Úkraínu í stríðinu.
we have to remain resilient, because the message I want to be able to send to Mister Putin, that the nation wants to send, is this will not work. We will continue to face you down, we will continue to help Ukraine
Sagði Nadhim Zahawi, fjármálaráðherra Bretlands. Ekki standi til að bresk yfirvöld láti undan þrýsingi Rússa. Hann vilji senda Rússlandsforseta skýr skilaboð um að þau styðji Úkraínu áfram.